(ډک، پوچ)

( نقاشي ـ د ماشومانو درې جوړې لاسونه انځوریږي چې لاسونه موټي شوي او په ځمکه اېښودل شوي.)

تاسو ( ډک پوچ) لوبه پېژنۍ؟

که نه یې پېژنۍ، مه خفه کېږئ، زه یې تاسو ته در زده کوم، ما ته بل چا زده کړې ده، خو ډېره ښه لوبه ده.

یوه ورځ مې له انډیوالانو سره د کور مخې ته لوبې کولې، یو سپینږیری بابا زموږ خواته راغی، موږ ته یې وویل:

ـ وه ګلونو! ډېر تږی شوی یم، لږې اوبه راته راوړئ چې ویې څښم...

( دلته په یوه کلي کې ماشومان د لوبو حالت کې ښکاره کېږي او سپین ږیری بوډا، چې نوراني څيره، کلیوالې جامې، لونګۍ او امسا لري ماشومانو ته د وینا په حالت کې ښکاره کېږي)

ما ژر غږ وکړ:

ـ سمه ده بابا! ته لږ صبر وکه زه یې دستي راوړم.

په منډه کور ته لاړم او پاکې اوبه مې ورته راوړې، کتل مې چې بابا دېره کې غټې ونې ته شاه لګولې ده او ناست دی. د اوبو جام مې ورکه، کله یې چې اوبه وڅښلې، د پګړۍ په څنډې یې خوله وچه کړه او 2شکر الحمدالله یې وویل.

( دېرې کې بوډا ببرې ونې ته تکیه وهلې او جام یې خولې ته پورته کړی، شاوخوا یې درې ماشومانې او درې هلکان د مختلفو عمرونو انځورېږي)

بابا وویل:

ـ بچوو، نومونه مو څه دی؟ څومره ګلالي ماشومان یاست

ما ورته وویل زما نوم سباوون دی. دی لمر، هغه اجمل، دا پلوشه، هغه بله لیمه او دا جګه جنۍ هیله نومېږي.

بابا وویل:

ـ زما خوږو لمسیانو! خلکو سره مرسته کول د ښو ماشومانو کار دی، تاسو ماته اوبه راوړې اوس به زه تاسو ددې کار په بدل کې ت یوه ښه ډالۍ در کړم، زه به تاسو ته یوه داسې لوبه در زده کړم چې هم ډېره خوندوره ده او هم ماشومان پکې تکړه کېږي، حساب زده کوي، ګټل او بایلل پکې زده کوي، ذهن یې قوي کېږي او ماشومان پکې زیرکتیا زده کوي.

( بوډا د خبرو حالت کې دی او ماشومان خوشاله ښکاري، چې ټوپونه یې وهلي او چک چکې کوي)

زه زړه کې داسې خوشاله شو چې څه درته ووایم، ژر مې پوښتنه وکړه.

ـ کومه لوبه ؟

بابا په خندا وویل:

ـ د ( ډک، پوچ ) لوبه.

ډک پوچ په ټولو داسې ښه ولګېده چې ټول په خندا شولو:

ـ ډک پوچ، څومره ښه نوم دی، ډک پوچ....

بابا په خندا شو:

ـ وخت سره زر دي، راځئ چې پیل یې کړو، د نن کار سبا ته مه پرېدئ. تاسو شپږ ګلونه استئ، درې، درې کسان یو بل ته مخامخ پلتۍ ووهئ او کتار کېنئ، د کتار منځ کې دوه درې لوېشتې فاصله پرېدئ.

موږه همداسې وکړل، یو خوا زه، یو څنګ ته مې اجمل، بل څنګ ته مې لیمه کېناسته، مامخ راته لمر، پلوشه او هیله کېناستل.

( یو خوا سباوون چې تر نورو لږ غټ دی پلتۍ وهلې ناست دی، ښي لاس ته یې اجمل او چپ لاس ته یې لېمه چې ټولو کې وړوکې ده ناسته ده او دوی ته مامخا لمر چې لږ مشر دی، یو څنګ ته یې پلوشه او بل څنګ ته یې هیله ناسته وي)

بابا وویل:

ـ اوس نو په دواړو ډلو کې دوه مشران پکار دي، د یوې ډلې مشر به لمر شي، چې منځ کې ناست دی.

ما ژر غږ وکه:

ـ بابا د بلې ډلې مشر به زه شم، هسې زه هم منځ کې ناست یم، بابا په خندا شو:

ـ سمه ده د بلې ډلې مشر به سباوون شي.

بیا یې له خپلې ګوتې یوه ګوتمۍ راووېسته او ویې ویل:

( دلته بابا ښکاره کېږي چې وړه کوتمۍ یې په دوو ګوتو نیولې او ماشومانو ته یې ښکاره کړې ده)

ـ دا ګوتمۍ چې هرچا سره وي هغه به لوبه پیلوي، د لوبې شمېره به تر شلو وټاکو، هرې ډلې چې ټاکلې شمېره پوره کړه، لوبه یې ګټلې ده. خو اوس تاسو دواړو ډلو کې څوک دا ګوتمۍ اخلي او څوک درې نمبرې؟

موږ ټول غلي وو، ما ژر غږ کړ:

ـ بابا! ګوتمۍ موږ اخلو.

لمر وویل:

ـ سمه ده زه درې نمبرې اخلم.

بابا وویل:

ـ بیخي سمه ده، اوس به لوبه سباوون پیلوي. هه دا څادر په خپلو پښو واچوئ او خپل لاسونه څادر لاندې دننه کړئ. سباوونه! ته چې د ډلې مشر یې ګوتمۍ به څادر لاندې په نوبت سره کله یوه کس ته ورکوې کله بل ته او لاسونه به موټي کوي، بیا به، یو، دوه، درې ووایئ او ټول به په یو ځای خپل لاسونه په خپل مخکې کې په ځمکه کتار ږدي.

( دلته درې ماشومان، سباوون، لېمه او اجمل ښکاره کېږي چې پلتۍ یې وهلې او په خپلو پښو یې څادر غوړولی او د ټولو لاسونه څادر لاندې دي)

ما همداسې وکړل، موږ دریواړو خپل لاسونه څادر لاندې ننوېستل، ګوتمۍ مې د څادر لاندې لیمې ته په لاس کې ورکړه، بیا مې لاس هسې هاخوا دیخوا کاوه چې لمر دوی پوی نه شي چې ګوتمۍ چاسره ده، له یو، دوه ، درې سره مو خپل لاسونه چې موټي کړي مو وو، د لمر دوی مخې ته کتار کېښودل.

( دلته دواړه ډلې ماشومان ښکاري، د سباوون دوی ډلې چې درې کسان دي، سباوون، اجمل او لېمې، خپل لاسونه چې موټي کړي یې دي د لمر دوی مخې ته کتار په ځمکه اېښي دي او لمر دوی ورته متوج دي)

بابا لمر ته وویل:

ـ لمره! تاسو به اول هغه لاس ته پوچ وايئ چې ستاسو په ګومان ګوتمۍ پکې نشته، خپلو کسانو سره ښه مشوره کوه، بیا یوازې ته حق لري چې د (پوچ) امر ور کړې او یا که ډېر ډاډه یې چې په فلاني لاس کې ګوتمۍ ده نو ورته وایې چې( راکه) خو که یو، یو لاس پوچ کړئ، لاسونه به کم شي بیا نو د ګوتمۍ پیدا کول اسانه کېږي.

( دلته بیا دواړه ډلې لوبغاړي ښکاري، سباوون دوی خپل لاسونه په ځمکه اېښي او لمر دوی ښکاره کېږي او پلوشې په لاس د سباوون دوي خوا ته اشاره کړې)

دې وخت کې لمر وویل:

ـ پلوشې! ستا په نظر ګوتمۍ به له چا سره وي؟

پلوشه غلې شوه، بیا یې وویل:

ـ زه خو وایم چې ګوتمۍ به اجمل سره وي.

هیلې غږ کړ:

ـ لمر لالا! زه خو وایم چې ګوتمۍ د سباوون په ښي لاس کې ده.

ـ پلوشه : چې داسې ده نو راځئ چې د سباوون چپ لاس پوچ کوو.

لمر: سمه ده، سباوونه، چپ لاس دې پوچ!

( دلته لمر ښکاره کېږي چې د شهادته په ګوته یې سباوون ښي لاس ته اشاره کړې او سباوون د خپل ښي لاس موټي خلاص کړی او خپل ورغوی لمر دوی ته مخامخ نیولی دی چې تش دی)

ما خپل چپ لاس پوچ که، خو کتل مې چې لیمه وارخطا ښکارېده، بیا مې غږ کړ:

ـ ملګرو، وارخطا نه شې! ډاډه اوسئ.

اجمل په خندا وویل:

بېغمه شه سباوون لالا! نه یې شي پیدا کولی، لیمې تکړه شه!

لېمې په خندا وویل:

ـ زه تکړه یم.

لمر : اجمله! ته دې دواړه لاسونه پوچ که! تاسره نشته هسې غټې، غټې خبرې مه کوه،

بیا ټول په خندا شول.

اجمل بیچاره ګي خړې ماته وکتلې، بیا یې خپل سلاونه پوچ کړل.

( دلته بیا دواړه ډلې ښکاره کېږي، اجمل د خپل دواړو لاسونو ورغوي لمر دوی ته ښکاره کړي چې تش دي او لمر دوی له خندا شنه دي چکچکي کوي)

لمر دوی په خندا شول او موږه غلي، غلي یو بل ته کتل. دې وخت کې بابا غږ کړل:

ـ هرڅوک چې وارخطا شي لوبه بایلوي، تکړه شئ

پلوشې لمر ته وویل:

ـ لمره! زه خو وایم چې ګوتمۍ سباوون سره ده.

لمر وویل: سباوون ډېر چالاکه دی، زه وایم ګوتمۍ به یې لېمې ته ورکړې وي...

هیلې وویل:

ـ راځئ چې د لیمې هم یو لاس پوچ کړو او بل به یې وساتو.

ـ لمر : بیخی سمه د، چپ لاس به یې پوک کړو. همدا چې لمر د لېمې چپ لاس ته (پوچ) وویل، ناڅاپه لېمې چیغه کړه.

ـ پوچ نه ده ډک دی ډک، واوا واوا زه بریالی شوم.

لمر دوی خفه شو او موږه خوشال شولو.

*( دلته د لوبغاړو په منځ کې لېمه خوشاله او د چپ لاس په ورغوي کې ګوتمۍ پرته ده او د لمر دوی مخې ته یې خپل لاس غځولی دی او لمر دوی خفه ښکاري)*

دې وخت کې بابا ته تلیفون راغی، بابا موږ ته وویل:

ـ ښه ګلونو، تاسو خپله لوبه وکئ، زه به درنه لاړ شم، لوبه خو مو زده کړه. څادر مې راکئ خو ګوتمۍ ستاسو.

( بابا روان شوی دی او ماشومان ورته بای بای کوي)

بابا نه مو مننه وکړه، څادر مو ورته بېرته ورکه او خدای پاماني مو ورسره وکړه. بابا چې لاړه موږه د لمر د وښو څادر په پښو اوار که او لوبه مو بیا پیل کړه. کرار، کرار مو درې نمبرې ترې واخیستې خو همدا چې څلورم ځل مو لاسونه د لمر دوی مخې ته کېښودل. لمر په بیړه وویل:

ـ ای جنکو! ګومتۍ مې پیدا کړه، سباوونه هېڅ زحمت مه باسئ، کوتمۍ له تاسره ده، راکه!

خدای خبر چې لمر څنګه پوی شوی و چې ګوتمۍ ماسره ده، ګوتمۍ مې ورکړه، لمر دوی ښه ډېر خوشاله شول او خنداګانې یې وکړې.

( دلته ښکاري چې د سباوون له لاسه لمر ګوتمۍ اخلي او لمر دوی ټول خوشاله او سباوون دوي خفه ښکاري)

اوس نو لمر دوی لوبه یې پیل کړه، همدا چې لاسونه یې زموږ مخې ته کېښودل، اجمل وویل:

ـ سباوونه، زما خو وایم چې ګوتمۍ د پلوشې په لاسونو کې ده.

خو لېمې وویل:

ـ چې داسې ده، د پلوشې لاسونو سره کار مه لرئ.

ما مې ملګرو ته وویل:

ـ اول به د لمر چپ لاس پوچ کوو،همدا چې د لمر چپ لاس ته مې پوچ وویل، په هماغه لاس کې یې ګوتمۍ وه.

( دلته لمر دوی ښکاري چې خپل لاسونه یې د سباوون دوی مخې ته کتار ايښي دي او د لمر د چپ لاس په ورغوي کې ګوتمۍ پرته ده او لاس یې سباوون دوی خواته غځولی دی، لمر دوی خوشاله ښکاري)

لمر دوی خنداګانې وکړې او همداسې مخکې روان ول. کرار، کرار یې نمبرې ان دولسو ته ورسولې. موږ ټول وارخطا شوي وو خو اجمل وشو کولی چې دانه ورنه واخلي.

بل ځل ته موږه ان تر اتلسو نمبرو پورې مخکې لاړو، خو لمر دوی ګوتمۍ پیدا کړه او لوبه یې پیل کړه.

که د لیمې خبره مې ومنلې وای لوبه موږ ګټله. اخیرې نمرې کې لمر دوی خپل لاسونه زموږ مخې ته کېښودل، لېمې وویل چې ګوتمۍ له هیلې سره ده خو ما یو دم غږ کړ.

ـ لمره ګوتمۍ راکه!

کتل مې چې هیلې ناڅاپه چيغه کړه.

ـ ګوتمۍ ماسره ده. موږه وګټله، بیا دریواړو خنداګانې وکړې او خوشاله شول، موږه هم خوشاله شولو چې څومره ښه لوبه مو زده کړه.

( دلته دواړه ډلې ښکاري، سباوون دوي خفه ناست دي او لمر دوی خنداګانې او چکچکې کوي او له ځایه پورته شوي دي)

اوس هر وخت د (ډک پوچ) لوبه کوو، ټول ملګري مو پکې تکړه شوي دي. یوه شپه مو په کور کې له پلار او مورسره د (ډک پوچ) لوبه وکړه، د هغوی هم ډېره خوښه شوه. نو تاسو یې هم زده کړئ، ډیره به مو خوښه شي.

( دلته دوه ډلې ماشومان د ډک پوچ د لوبې په حال کې ښکاري دا ځای باید خونه وي، څنګ ته یې قلم او کتابچه هم پرته وي، کېدای شي داکسان، غټان او ماشومان ګډوډ وي، لکه مور، پلار، مشر ورور، کشر ورو او کشره خور، که دواړو خواته څلور څلور کسان ناست وي ښه ده)

پای

س